**„Jöttömbe’ jártomba”**

**30 éves a Muharay Elemér Népművészeti Szövetség**

***a Dankó Rádióban 2020. október 18-án elhangzott riport*.**

Vendég: Héra Éva, a Szövetség elnöke

Riporter: Vasváry Annamária

VA: Ahogy kutakodtam a Muharay Elemér Népművészeti Szövetség honlapján egy nagyon fontos mondatba akadtam, és hadd kezdjük ezzel a beszélgetést: „Nem a hagyomány a fontos, hanem annak a tudásnak az ismerete, mellyel az évszázadok alatt kikristályosodott”. Tehát nem hagyományőrzésről van szó, nem egy bizonyos rögzített állapotnak a folytonos életben tartásáról, hanem egy gondolatrendszerről, ami változik, változhat.

HÉ: Nagyon meglepett, hogy ezzel az idézettel indítottál, mert ez valóban nagyon fontos kérdés a hagyomány értelmezése szempontjából is. Mikortól számítjuk a hagyományt? A XIV. a XVII. vagy a XIX. századtól? Hiszen a kultúra folyamatosan változik, alakul. Van a hagyománynak olyan eleme, amely beépül a jelenbe, van olyan, amit múzeumokban őriznek, és van olyan, ami egyszerűen elmúlik, ahogy túlszárnyalja az idő. Véleményem szerint az a jó, ha a hagyományt nem, mint statikus merev dolgot kezeljük, hanem azt a fajta tudást találjuk meg benne, amit tovább viszünk, ami a jelenben is alkalmazható, éltethető és funkciójában használható. 2003-ban az Unesco elfogadta a szellemi kulturális örökség megóvásáról szóló egyezményt. Az egyezmény indoklásában van egy nagyon jó példa, a japán templom példája! Egy századokkal korábban épült fatemplomot minden évben lebontanak és újra építenek. Nem a templomot magát, mint építészeti emléket őrzik, hanem azt a fajta tudást akarják átadni újabb és újabb generációknak, amellyel ezt a templomot létrehozták. Ez pontosan világít rá a hagyomány lényegére, funkciójára, szerepére! Mit őrzünk meg: nagyanyáink viseleteit, táncait egy az egyben, mint egy élőképet, vagy valamilyen módon tovább visszük, alkalmazzuk és része marad mindennapi életünknek. Nyilván, egy ilyen országban, mint Magyarország, mely ennyiféle történelmet élt át, így alakult a fejlődése, ahogy alakult, a hagyománynak se alakulhatott ki az a szerves kulturális fejlődése, mint mondjuk az északi államokban, pl. Svédországban. Ezen országok viseletkultúrájában, tárgyaiban pontosan kimutatható, hogy mi az a „skandináv” stílus, mi az a szemlélet, amit környezetük építésében tovább visznek, ami közösségeik szerveződésére máig hat. A magyar hagyományok átadásának nincs évszázadok alatt kimunkált, egyenes folyamata. Paraszti hagyományainkat a XVIII. század végéig nem tekintettük kultúránk részének, egy-egy történelmi változásnál, egy háború után vagy politikai váltásnál a hagyomány egy-egy elemét emeltük ki és sokszor politikai céllal állítottuk a középpontba.

VA: Az 1990-ben magalakult Muharay Elemér Népművészeti Szövetség bizonyos előképeket be tudott építeni. A ’30-as évek Gyöngyösbokréta mozgalmát, illetve azokat a falusi un. hagyományőrző együtteseket, akik az 50-es évek kultúrversenyeiben megjelentek, később a tsz-ek és szövetkezetek fenntartásában megtartották a „bokréta” idejében kialakult szervezettséget. A 70-es években, részben a Röpülj pávák és a táncházmozgalom hatására új falusi együttesek is alakultak. Úgy látom, hogy ezek a közösségek nagyon nagy erőt képviselnek, bár szerintem nem tudunk róla! Itt olyan emberek dolgoznak - idősebbek fiatalok -, akik a hagyományt, illetve ezt az életmódot, vagy ennek a megtartható részeit akarják az életükbe beépíteni. Nem biztos, hogy tudatosan, de ezt élik! A Muharay Elemér Népművészeti Szövetségnek azonkívül, hogy ezeket a viseleteket, táncokat szokásokat, zenéket őriznie kell, sokkal nagyobb, sokkal szélesebb a feladta. Ez már talán a szociológia területéhez kapcsolható, amit a közösségépítésben meg tud valósítani a Szövetség, illetve a tagok. Tehát, itt amellett, hogy a régi szokásokat falusi közösségek őrzik, sokkal többről van szó!

HÉ: A legidősebb együtteseink a ’20-as évek elején alakultak, és 85-90 éve működnek. Ez a Gyöngyösbokréta korszaka! A magyar kultúrának, különösen a falu kultúrájának kevés olyan közösségi-művészeti mozgalma volt, amelyik ennyi éven át tudta tartani folyamatosságát. A szanyi, az érsekcsanádi, az őcsényi , rábaközi, galga menti együttesek csak a háborús évek kivételével nem dolgoztak. Ha mást nem nézünk, csak azt, hogy évtizedeken át képesek voltak fenntartani a közösséget, mindig újabbnál újabb korosztályokat bevonni az együttesek életébe, akkor láthatjuk, hogy milyen hihetetlenül nagy társadalmi erőt képviselnek. Ez az érintett településeken máig meghatározó, és szerintem országosan is hatása van! Ezek működő-, fejlődőképes faluk, melyekre építeni lehet a gazdasági, társadalmi fejlődést.

Ha művészileg tekintjük át az együttesek működésének évtizedeit akkor a következőket állapíthatjuk meg: A ’20-as években még élte a falu a hagyományait, még voltak hagyományos táncalkalmak, az emberek még viselték a népviseletet. Következett a kivetkőzés időszaka, a ’40-es és a háborút követő évek. A magyar falu átszerveződésének küzdelmes évei ezek: a kulák sors és a nincstelenek keserűsége, majd a téeszesítés, ami megfosztotta a földjeiktől is a parasztokat, és menekülésre késztetett. A gyerekeket számukra jobb jövőt szánva beiskolázzák, és legtöbbjük már nem folytatja a hagyományos életmódot, sőt igyekeznek, mint egy rossz ruhadarabot, levetkőzni azt. Nagyon sokan kerültek városi munkahelyekre és más gazdasági környezetbe. Az együttesek azonban tovább éltek (kötelező szereplői a kultúrversenyeknek, május elsejéknek) miközben a hagyomány már nem él, vagy kevésbé él! Ahogy haladunk az időben, egyre nagyobb tudatosság kell ahhoz, hogy az együtteseket összetartsák, fenntartsák, és valamiféle új művészeti szemlélet is bekerüljön az együttesek irányításába. Az 1970-80-as években konszolidálóik az élet, stabilizálódnak az együttesek, szakmailag, a művészi kifejezés szempontjából is megerősödnek. A 2000-es évek a rendszerváltás ideje a hagyományőrző mozgalomban. Az alapító öregek, az együtteseket vezető néptanítók, művelődési ház igazgatók, kántortanítók megöregedtek és egyre fiatalabb vezetők kerülnek az együttesek élére. A táncházmozgalomnak is volt hatása, ugyanis ismét egy visszacsatolást kapott a falu arról, hogy fontosak a hagyományai, és országosan is egyre többen, főleg a fiatalok, nagyobb érdeklődéssel keresik a „tiszta forrást”. Kevés szó esik mostanában a régi Pávákról, pedig hihetetlen identitáserősítő mozgalma volt ez a magyar kultúrának. Vass Lajos megénekeltette az országot Nyírségtől Rábaközig dalolták, hogy A csornai kaszárnyára sül a nap. Emlékszel te is, milyen nagy slágerek voltak ezek!

VA: ’68-’69-ben volt az első Röpülj páva verseny, amikor Vass Lajos megénekeltette a közönséget, és a televízió képernyőjén keresztül népdalgyűjtésre szólította fel a nézőket. Ha jól tudom, több mint 500 új népdal, és addig nem ismert népdalváltozat lett ennek az eredménye. És valóban, gomba módra alakultak a tán máig is működő pávakörök, citerazenekarok, amelyek megint csak olyan közösségek, amelyek életben tarthatnak egy-egy falut, vidéket. A táncházmozgalom mára azt is adta ennek a másik hagyományőrző mozgalomnak, hogy a táncházasok között is ott van most már az ’50-es, ’60-as generáció, akik visszaköltöztek, visszakerültek falura és én is tudok olyan helyekről, ahol akár tánccsoportot alapítottak lelkes amatőrökből, afféle „hobbi tánccsoportot” . Például Szombathely és Gencsapáti.

HÉ: Sőt, egymásra épülve fut, mert Szombathelyen ott vannak a főiskolások és ott vannak azok, akik a régi gencsi együttesben táncoltak és ott vannak a gyerekeik igy. Így szervesül és fonódik egymást segítve össze a múlt, jelen, és jövő! Szó, ami szó, én azt akartam mindezzel mondani, és ezt a több évtizedes működés tapasztalata mondatja velem: ahhoz, hogy tudd ki vagy, hova tartozol, mi az identitásod, a politikai lózungok nem adnak fogódzókat. De, hogyha egyszer csak fölfedezed, hogy az a te dalod, amit az egész ország énekel, az hihetetlenül, tudat alatt is büszkévé tud tenni egy közösséget! Ösztönözni tud arra, hogy ha másnak fontos, ha más is ismeri, akkor nekem is ismernem kell! Táncosaink és mai tanítványaik, akik élővé teszik ezt a hagyományt és elementáris erővel képviselik helyi, országos, sőt külföldi szerepléseik alkalmával, bizonyítják, hogy a mai falu kultúráját „nem néhány vedlett tollú páva” jellemzi, ahogy a 80-as évek egyik vezető publicistája írta, - hanem élő közösségi-művészeti mozgalmak jellemzik. A 30. évfordulóra számvetést készítettünk és azt tapasztaltuk, hogy a hagyományőrző mozgalom észrevétlenül is a falusi értelmiség mozgalma lett. Mert ha a falusi értelmiség; a tanító, az orvos, a mérnök is beáll a csoportba és fontosnak érzi saját kultúráját, akkor ezzel a magatartással nagy példát és ösztönzést ad az ott élőknek. Hogy mást ne mondjak; van papunk, hét település katolikus papja táncol az egyik bukovinai együttesben, sőt, Fülöp Ferenc-díjas táncos. Van járásbírónk! A Kalocsai Járásbíróság elnöke, és gyerekkora óta a Kalocsai Piros Rózsa Táncegyüttes táncosa. Van gyermek onkológus orvosunk, aki még koreográfiákat is készít és a gencsapáti hagyományőrző együttesben táncol. A bagi együttesben számos olyan nemzetközi cégeknél vezető állást betöltő fiatal dolgozik, aki azért maradt a falujában és azért építkezett ott, hogy megmaradjon az együttes, és ő része legyen a csoportnak. Ez óriási erő társadalmi szempontból is! Én nagyon örülök annak, hogy hagyományőrző mozgalmunk ilyen irányba változott és válik egyre szervezettebb, egyre összetartóbb közösségé.

VA: Muharay Elemér nevét vette fel a Szövetség, aki egy igazi népművelő volt.

HÉ: Az 1980-as évek társadalmi változásai megváltoztatták az együttesek működési körülményeit is. A csoportokat támogató szervezetek /Tsz szövetség, Szövösz, Szot) elsőként a kulturális támogatásaikat vonták vissza majd megszűntek, a kulturális intézmények átalakultak, nyilvánvaló lett, hogy össze kell fognunk! Az évtizedes szakmai fórumokon az együttesek találkoztak, ismerték egymást. Mi, akik akkor a Népművelési Intézet táncosztályán - vagy nem is tudom, hogy nevezték akkor, talán Művelődési Intézetnek- dolgoztunk, voltunk olyan helyzetben, még volt ahhoz apparátusunk, szakértelmünk és adminisztrációs képességünk, hogy ezeket a szakmai csoportokat összetartsuk és megszervezzük civil közösségeiket. Elsőként alakultak a mi táncos szövetségeink a ’90-es években. Az Örökség Gyermek Népművészeti Szövetség, a Muharay Elemér Népművészeti Szövetség, majd később a Táncház Egyesület és a Martin Szövetség. Minden amatőr művészeti ágban végbe ment ez a folyamat, ami nálunk elég hamar elkezdődött. Ez volt az un rendszerváltás időszaka sok minden a felszínre került akkor, és nagy erővel jelentkezett a népi gondolat is. És mint minden változáskor a jó gondolatok és értékek mellett felkavarodott a „zacc” is. Divatba jöttek a népies szólamok, jöttek a hazafias lózungok, népies hímzést viselő presszókötényes politikusi reklámok. Mi ettől a fajta hagyományőrzéstől mindenképpen meg akartuk különböztetni magunkat. Hál’ Istennek mára már a jó ízlés kiszorította őket!

Névadásra jó például szolgált Muharay Elemér munkássága, akinél a hagyomány és a korszerűség egységben jelentkezett. Muharay tagja volt annak a ’30-as, ’40-es évekbeli magyar értelmiségnek, aki abban hitt és úgy gondolta, hogy az új magyar kultúrát majd a népi művészet fogja megújítani. Az 1949-ben alakult Népművészeti Intézetben maga köré gyűjtötte a kor fiatal értelmiségét. A Szél Jenő óvta munkatársak között találjuk a táncmozgalmunk működését máig meghatározó személyiségeket: Martin György, a Pesorvár testvérek, Kaposi Edit, Keszler Mária, Borbély Jolán, Csoóri Sándor és társaik – szisztematikusan, faluról falura járva gyűjtötték a magyar hagyományokat, táncot, zenét, népszokásokat. Az intézeti továbbképzéseken tanították az együttesek vezetőit, sőt, színpadra alkalmazták a népi játékokat. Ezekben az években teljesedett ki a magyar néptánc és népzenei kataszter, de ennek története külön fejezet! Bartók és Kodály példája, művészeti munkássága már világszerte ismertté vált és követendő példát adott a koreográfusoknak is. Kodály Zoltán elismert országos szaktekintély volt, pedagógiai módszereit alkalmazták a gyerekek zenei nevelésében. Az ő tekintélye és közbenjárása védte meg 56. után az osztály dolgozóit és az összegyűjtött archívumot, ami Ortutay Gyula segítségével az MTA Zenetudományi Intézetébe került.

VA: A Szövetség alapító elnöke dr. Pesovár Ernő néptánckutató, ön az elnöke a szervezetnek. Mit jelent egy ilyen közösséget összefogni? Az eddigi beszélgetésből úgy tűnik, minthogyha egységes lenne ez a szervezet, ez a 4500 tag. De gondolom, nem az! Érdekeket kell védeni kifelé, befelé, és egy olyan áttörést elérni, hogy ezt a mozgalmat igenis tudomásul vegye, és értékén kezelje a magyar társadalom, ami azt hiszem, hogy nincs még meg. Mert nem olyan hangos a MENSZ. Senkit sem szeretnék megbántani, de azt a bizonyos ingerküszöböt nem is kell „átütnie” a Szövetség tagjainak vagy együtteseinek, hogy tévében folyton szerepeljenek, de valamiféle elismerést kapnia kéne a szervezetnek, felismerve azt a társadalmi szerepet, amiről beszéltünk.

HÉ: Egyrészt, nem is volt célunk, hogy országos nagy rendezvényekkel, látványosan mutassuk meg magunkat, sokkal fontosabbnak tartottuk az építkezést. Ezen a területen kevés szakértő dolgozik, minden együttesvezető és táncos civil munkája mellett foglalkozik az együttessel. A régi együttes vezetők képzettség nélkül dolgoztak, leginkább helyben, saját kutatásaik alapján fedezték fel a hagyományt, és az ízlésük, szemléletük döntötte el, hogy az milyen módon jelenítik meg a színpadon. Úgy éreztük, hogy nagy szükség van a képzésre! A szakmai képzésre, ami arra tanít, hogyan nézz utána a saját forrásaidnak, könyvtárakban, archív gyűjteményekben, hogy kezdj el magad is gyűjteni, házról hátra járva kutatni, összegyűjteni a még meglévő porszemeket.

Be tudtunk indítani egy országos képzést, amin nyolcvanan vettek részt. Ennek a célja az volt, hogy segítse a vezetői utánpótlást kinevelését, olyan szakember gárdát, aki már tudatosan közelít hagyományaihoz. Ez a hároméves képzés nagyon sokat segített abban, hogy a résztvevők megismerjék egymást és egy alapgárda összekovácsolódjon. Ki Nyugat- Magyarországról, ki Szatmárból jött, és a maguk területén mind tovább vitték azt a szemléletet és igényt, hogy az együttes munkája csak a saját hagyományok megismerésén alapulhat. Ezek az évek nagyon sokat jelentettek a mai hálózatunk kialakításunk szempontjából. Létre kellett hozni azokat a területi bemutató és szakmai értékelő fórumokat is ahol az együttesek megmutatkozhatnak, ahol szakmai értékelést is kapnak. Ez vol az ún. Hagyományőrzők Bemutató Színpada vagy Minősítése.

A következő lépés, a táncosok ösztönzése és tudatos képzése. Tehát, táncos képzés kell és kell olyan fórum is, ahol a táncosok megmutatkoznak! Olyan módszerek ismerete s fórumok szervezése, hogy szólóban is színpadképes legyen egy harminc, negyven éves falusi együttesben táncoló fiatal. Egyénileg is kapjanak ösztönzést ahhoz, hogy fejlődjenek és szólóban is megmutatkozzanak. Ma már a hagyományőrzők is próbateremben tanulják a táncokat és nem a hagyományos módon, a falusi táncalkalmakon tanulnak meg a gyerekek táncolni, próbáinkon már nagyon tudatosan a testet is alkalmassá kell tenni arra, hogy hogyan fogadja be a mozgást. Elkezdtük a táncos képzést, bemelegítő gyakorlatokkal, különböző technikákkal ismerkedtünk, amire ráépült később a Fülöp Ferenc Hagyományőrző Szólótáncverseny.

Tehát, ez a sok-sok apró munka és sok-sok kicsi fórum vezetett arra, hogy összekovácsolódjunk, szorosabbá tegyük a kapcsolatokat és módszert, perspektívát adjunk a szakmai fejlődéshez.

A másik terület, amivel foglalkozni kellett, ez a bizonyos „területfejlesztés”. Nem végezheted úgy ezt a munkát, és nem működtethetsz úgy egy együttest, hogyha fogalmad sincs arról a településről, ahol élsz. Hogyha nem ismered annak a célkitűzéseit, a fejlesztési tervét, nem vagy részese ennek, akkor nem tudsz megélni abban a faluban, és nem találsz támogatókra. Igy kezdtük el az együttműködést a Vidékfejlesztési Tárcával. Nagyon hasznosak volta ezek a találkozások, hiszen egy új területre láttak rá a táncosok, egy új szemléletük alakult. Több konferenciánk volt ebben a témában. Hagyományőrzés és vidékfejlesztés címmel az ország 4 régiójában találkozunk a terület fejlesztésében érdekelt polgármesterekkel, szakemberekkel. Vidékfejlesztés és idegenforgalom címmel is volt 2 országos konferenciánk. Néphagyomány és vallás címmel is rendeztünk országos fórumot. Arról, hogy a jeles napok és vallási ünnepek szimbólumai és rituáléi hogyan élnek mai gyakorlatunkban.

Ezek a táncismerethez nem közvetlenül kapcsolódó témák, ha nem is pontosan tudatosulnak az ismeret szempontjából, valamilyen módon nyomot hagynak. Átadnak egy olyanfajta szemléletet és egy olyan világra nyitják ki a figyelmedet, amit észrevétlenül is alkalmazol később a mindennapi életedben.

VA: Hogyan ünnepelték ezt a 30 évet? Mint jól tudjuk, nem úgy, ahogy szerették volna.

HÉ: A járvány közbeszólt. Több fórumot is terveztünk. Terveztünk egy 3 napos rendezvényt konferenciával, megmutatkozással, ami most az ősszel sem sikerült. Talán majd jövőre megtartjuk a 30 évfordulót is. De sok kisebb eseménye volt, sőt, online eseménye volt a Szövetségnek. A Szövetség minden programját dokumentáljuk. Mivel én egyedül vagyok a nem is alkalmazott, de tiszteletdíjas nyugdíjas elnök, és szinte életformámmá vált, hogy ezzel foglalkozom, hát, mi is átálltunk az online kapcsolatrendszerre. Sok fiatal is dolgozik a szövetségben, aki mindig bedob egy ötletet, és nagyon sokat tanulok tőlük, az az igazság! Létrehoztuk saját Youtube csatornánkat! Márciustól működik a Muharay Mozi a facebook oldalunkon, és több tízezren nézték meg a filmjeinket! Ez hihetetlen!

A FaceBook heti elemzéseiből azt is látjuk, hogy nézőink többsége városi fiatal. Ez nagyon jó érzés, hogy olyanokhoz is eljut együttesink műsora, akik a néptáncelőadásoknak nem gyakori látogatói. vagy éppen nincs alkalmuk arra, hogy lássák ezeket a csoportokat. Ez a tapasztalatom Kapolccsal is. 10 éve vagyunk ott a Művészetek Völgyében, és a Muharay Udvar szereplői a hagyományőrzők. Az idén Kapolcs is 30 éves volt elmaradt a nagy nyári fesztiválunk és hétvégére koncentrálódtak a programok. A miénk volt a 3. hétvége. Három nagy színpad üzemelt egy-egy hétvégén. Sztár együttesek léptek fel és voltunk mi! Ezen a három napon csak a mi tagjaink szerepeltek és a hozzájuk kapcsolódó zenekarok. Nem volt ún. sztár szereplőnk! Azon az estén, amikor a Csík zenekar és két másik országos hírű zenekar játszott Kapolcson, érdekes módon a mi udvarunkban is volt közönség. Kialakult az a réteg, aki ezekért a programokért is jön a Művészetek Völgyébe, mert egy évben egyszer ott láthat ilyen produkciót!

VA: Nálunk is megjelent a sztárkultusz. Valakik, valami miatt kiemelnek egy-egy embert, alkotót, zenészt, táncost, akit folyton látunk a médiában. Sajnos a mai világunk azt értékeli, ha valaki híres.

HÉ: Hát, ez azért elég bonyolult téma, mert a sztárok és a tehetségek, ha jó értelemben gondolunk erre, akkor nagy húzóerőt is tudnak jelenteni, mert példát adnak. Példát adnak a művészetben, példát adnak emberi magatartásukkal. Ez idáig jó! De az a baj, amikor celebekké válnak. Egyrészt, ott felejtik őket a színpadon, és olyan dolgokat is kérnek tőlük és ők olyan dolgokba is belemennek, ami már nem a műfaj jellemzője. Visszájára fordul a szándék, sőt ízléstelenné is válik a dolog, vagy elkopottá és megunttá.

Másrészt arra is kellene példát adni, ami megmutatja, hogy neked, nekem, egy átlagembernek mi köze ehhez a hagyományhoz. Hogy ez a tiéd is, nem csak az övé! Itt volt a Fölszállott a páva vetélkedő, amit én is nagyon szerettem, kedveltem, sőt, kifejezetten örültem annak a rengeteg táncoló gyereknek, aki ott megmutatkozott. Van jövője ennek a műfajnak! Annak viszont egyáltalán nem örültem, hogy egyes adásokban mindig bemutatták a mozgalom jeles képviselőit. Szinte minden hivatásos együttesünk bemutatkozott, vagy sztárjainkból hoztak létre egy-egy külön produkciót, de egyetlen egy falusi csoportot nem láttál. Pedig a falu számára is kell elérhető példát mutatni arra, hogy hogyan őrizhetik meg az ott élők hagyományaikat. A Kárpát medence egyes területein még élő hagyományokkal is találkozhatunk, nagyon sok táncegyüttes is működik, de a miénkhez hasonló, Muharay Szövetség-féle hagyományőrző mozgalom hiányzik. Tiszteljük és büszkén mutatgatjuk „hagyományőrző sztárjainkat”, itthon és külföldön. Figyelni kellene azonban arra, hogy azokon a vidékeken ahol a hagyományos kultúra utolsó pillanatai éli, hogy milyen formában marad meg a hagyomány. Nem csak a gyerekeket kellene tanítani többnyire magyarországi példák és mesterek által, hanem arra ösztönözni az ott élő lakosságot, hogy alkalmak teremtődjenek és közösen hozzák létre a maguk éneklő, daloló csoportjait. Erre is láttam már példát, de sajnos nagyon keveset! Ebben segíthetne a Magyar Televízió például, hogy ezeket a falusi csoportokat is bemutassák, akik a maguk szempontjából, a maguk területén ugyan olyan művészek, és ugyan azt a hatást tudják kiváltani a nézőből, mint az ország legnagyobb művészei.